ฮาวาย รัฐที่ค่าครองชีพแพงสุด ในสหรัฐอเมริกา
ถ้าถามว่า ในบรรดา 50 รัฐของสหรัฐอเมริกา รัฐไหนที่มีค่าครองชีพแพงที่สุด  หลายคนอาจบอกว่า แคลิฟอร์เนีย รัฐที่มีมูลค่าเศรษฐกิจใหญ่ที่สุดของสหรัฐอเมริกา หรือนิวยอร์ก รัฐที่เปรียบเสมือนศูนย์กลางทางเศรษฐกิจ การเงิน ที่สำคัญที่สุดของโลก
2 ก.ย. 2563

ฮาวาย รัฐที่ค่าครองชีพแพงสุด ในสหรัฐอเมริกา /โดย ลงทุนแมน
ถ้าถามว่า ในบรรดา 50 รัฐของสหรัฐอเมริกา รัฐไหนที่มีค่าครองชีพแพงที่สุด 
หลายคนอาจบอกว่า
แคลิฟอร์เนีย รัฐที่มีมูลค่าเศรษฐกิจใหญ่ที่สุดของสหรัฐอเมริกา
หรือนิวยอร์ก รัฐที่เปรียบเสมือนศูนย์กลางทางเศรษฐกิจ การเงิน ที่สำคัญที่สุดของโลก
แต่คำตอบที่ได้ อาจทำให้เราแปลกใจ 
เพราะรัฐที่มีค่าครองชีพแพงสุดในสหรัฐอเมริกากลับเป็นรัฐ “ฮาวาย”
ทำไมที่นี่จึงเป็นรัฐที่มีค่าครองชีพแพงสุดของประเทศ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ฮาวายเป็นรัฐที่มีลักษณะเป็นหมู่เกาะตั้งอยู่กลางมหาสมุทรแปซิฟิก 
ที่น่าสนใจคือ แม้จะเป็นรัฐที่อยู่ภายใต้การปกครองของสหรัฐอเมริกา แต่ฮาวายเป็น 1 ใน 2 รัฐที่ไม่มีดินแดนที่ติดกับสหรัฐอเมริกาเลย และฮาวายยังเป็นรัฐสุดท้ายที่ได้รวมเข้ากับสหรัฐอเมริกาในปี 1959
เกาะแห่งนี้ถูกค้นพบโดยนักสำรวจและนักเดินเรือชาวอังกฤษที่ชื่อว่า เจมส์ คุก
ปี 1778 ขณะที่กำลังล่องเรือในมหาสมุทรแปซิฟิก เขาก็ได้พบกับเกาะฮาวาย และตั้งชื่อหมู่เกาะฮาวายว่า “Sandwich Islands” หรือ หมู่เกาะแซนด์วิช เพื่อเป็นเกียรติให้แก่ จอห์น มอนทากูเอิร์ล รัฐบุรุษชาวอังกฤษผู้คิดค้นอาหารยอดนิยมอย่างแซนด์วิช
ซึ่งต่อมา เจมส์ คุก ก็เสียชีวิตระหว่างการต่อสู้กับชนพื้นเมืองฮาวายในปี 1779
ในปี 1840 ฮาวายได้รับการยอมรับจากมหาอำนาจในยุคนั้นคือ อังกฤษ ฝรั่งเศส และสหรัฐอเมริกา ให้เป็นอาณาจักรอิสระ
แต่เนื่องด้วยทรัพยากรธรรมชาติที่อุดมสมบูรณ์บนเกาะฮาวาย 
ทำให้ในปี 1875 อังกฤษและฝรั่งเศสพยายามแข่งกันเข้าครอบครองฮาวาย
Kamehameha ผู้ปกครองอาณาจักรฮาวายในตอนนั้นจึงขอให้สหรัฐฯ มาช่วยคุ้มครอง
ซึ่งสุดท้ายแล้ว ฮาวายก็ถูกรวมเข้าเป็นรัฐที่ 50 ของสหรัฐอเมริกา ในปี 1959
ปัจจุบัน ฮาวายมีจำนวนประชากรอาศัยอยู่ประมาณ 1.4 ล้านคน และมีมูลค่า GDP ของรัฐ เท่ากับ 3.1 ล้านล้านบาท อยู่ในอันดับที่ 40 จาก 50 รัฐ ของสหรัฐอเมริกา
โดยประชากรในฮาวายมีรายได้เฉลี่ยต่อหัวอยู่ที่ 2.2 ล้านบาท ทำให้ฮาวายเป็นรัฐที่ประชากรมีรายได้ต่อหัวสูงสุดเป็นอันดับที่ 13 ของประเทศ
และด้วยสภาพภูมิประเทศที่เป็นเกาะ ฮาวายจึงมีพื้นที่เพียง 28,313 ตารางกิโลเมตร หรือคิดเป็นพียง 0.3% ของพื้นที่ทั้งหมดของสหรัฐอเมริกา
เนื่องจากจำนวนพื้นที่มีจำกัด ทำให้จำนวนอสังหาริมทรัพย์เพื่ออยู่อาศัยมีจำนวนน้อย จึงทำให้ราคาบ้านโดยเฉลี่ยที่ฮาวายอยู่ที่ประมาณหลังละ 36 ล้านบาท ซึ่งราคานี้สูงกว่าราคาบ้านโดยเฉลี่ยในสหรัฐอเมริกาถึง 3 เท่า
ซึ่งนั่นก็คือเหตุผลสำคัญที่ทำให้ฮาวายเป็นรัฐที่มีค่าครองชีพแพงที่สุดในบรรดา 50 รัฐของสหรัฐอเมริกา
สภาพภูมิประเทศและเนื้อที่ที่จำกัด ยังส่งผลให้ภายในรัฐฮาวายมีอุตสาหกรรมการผลิตสินค้าต่างๆ ไม่มากนัก
พอเรื่องเป็นแบบนี้ จึงทำให้ฮาวายต้องนำเข้าสินค้าจำนวนมากจากแผ่นดินสหรัฐอเมริกาเองหรือต่างประเทศด้วยการขนส่งทางเรือ ซึ่งทำให้ต้องเสียต้นทุนค่าขนส่งสินค้า และส่งผลให้ราคาสินค้าต่างๆ ในฮาวายมีราคาแพง
นอกจากนั้น ฮาวายยังเป็นรัฐที่มีค่าไฟฟ้าแพงที่สุดในบรรดาทุกรัฐของประเทศ 
ที่เป็นแบบนี้เนื่องจากฮาวายต้องนำเข้าน้ำมันเพื่อมาผลิตกระแสไฟฟ้า ซึ่งภาระค่าน้ำมันที่จ่ายโดยผู้ผลิตพลังงานไฟฟ้าจึงได้ถูกส่งผ่านสู่ครัวเรือนและธุรกิจในที่สุด
อีกประเด็นคือ ด้วยพื้นที่ของฮาวายที่อยู่ห่างไกลจากแผ่นดินของสหรัฐอเมริกา ทำให้เกิดปัญหาการขาดแคลนแรงงาน ซึ่งปกติแล้วถ้ารัฐไหนเกิดปัญหานี้ แรงงานจากรัฐใกล้เคียงก็จะสามารถเข้ามาทดแทนได้ง่าย
แต่สำหรับฮาวายที่มีพื้นที่ห่างไกลจากรัฐอื่นและแผ่นดินสหรัฐอเมริกา เมื่อมีการขาดแคลนแรงงาน นายจ้างจะต้องจ่ายผลตอบแทนที่สูงเพื่อดึงดูดแรงงานให้มาทำงานในฮาวาย
เรื่องนี้จึงเป็นอีกปัจจัย ที่ทำให้ค่าครองชีพที่นี่ขยับสูงขึ้นตามไปด้วยนั่นเอง
อย่างไรก็ตาม แม้ฮาวายจะเป็นรัฐที่มีค่าครองชีพสูง แต่ก็เป็นหนึ่งในสถานที่ท่องเที่ยวยอดนิยมของนักท่องเที่ยวจำนวนมาก
ปี 2008 ฮาวายมีรายได้จากการท่องเที่ยว 359,100 ล้านบาท
ปี 2018 ฮาวายมีรายได้จากการท่องเที่ยว 552,000 ล้านบาท
โดยในปี 2018 มีจำนวนนักท่องเที่ยวมาเที่ยวฮาวายประมาณ 9.7 ล้านคน ซึ่งมากกว่าประชากรฮาวายถึง 7 เท่า โดยนักท่องเที่ยวประมาณ 70% เป็นชาวอเมริกัน และอีก 30% เป็นนักท่องเที่ยวต่างชาติ
ปิดท้ายด้วยข้อมูลที่น่าสนใจ 
รู้ไหมว่า ตามวัฒนธรรมของชาวฮาวาย ผู้หญิงบนเกาะฮาวายที่ทัดดอกไม้ไว้ที่หูข้างซ้ายหมายความว่ามีเจ้าของแล้ว ในทางกลับกัน ถ้าผู้หญิงบนเกาะฮาวายคนไหนทัดดอกไม้ที่หูข้างขวา แสดงว่ายังโสดนั่นเอง..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-